07.11.2018. godine- svečano otvorenje novouređene Područne škole Sveti Matej, Gornja Stubica

Projekt Poboljšanje energetske učinkovitosti PŠ Sveti Matej

Poštovani i dragi svi,

Prije svega bih rado pozdravila sve današnje uzvanike i goste:

Župana Krapinsko-zagorske županije gosp. Željka Kolara i njegove zamjenike gđu. Jasnu Petek i Anđelka Ferek-Jambreka, načelnika općine Gornja Stubica gosp. Jasmina Krizmanića i njegovog zamjenika gosp. Vladimira Škvorca, vijećnicu u Županijskoj skupštini Krapinsko-zagorske županije Kristinu Rafaj,  
ravnateljice Sonju Martinek iz OŠ Donja Stubica i Stanislavu Stantić Prćić iz OŠ Matija Gubec iz Tavankuta u Vojvodini, župnika župe sv. Juraj Gornja Stubica Nikolu Jurkovića i Franju Ivankovića župnika iz Tavankuta, gosp. Ivana Bigeca dopredsjednika općinskog vijeća Općine Gornja Stubica i predsjednika DVD-a Sveti Matej, Damira Fučeka predsjednika mjesnog odbora Sveti Matej II i Marijanu Jelovečki potpredsjednicu mjesnog odbora Sveti Matej II, članove Školskog odbora naše škole. Hvala što ste se odazvali našem pozivu i što podržavate aktivnosti OŠ Matije Gupca Gornja Stubica!  
  
Danas smo se okupili da svečano obilježimo obnovu ove naše stare ljepotice izgrađene davne 1904. godine, prije 114 godina, kada ju je pohađalo mnogo više učenika (80-100) nego danas (24). Učenici su se izmjenjivali, a zgrada je sve više propadala. U ovu PŠ se stalno ulagalo, pa je tako 2004. g. škola dobila priključak na Internet, 2005.godine uvedeno je centralno grijanje, 2008. g. napravljene su nadstrešnice i asfaltirano je dvorište, 2013. g. uređena je školska kuhinja, a 2014. godine povodom 110. obljetnice zamijenjen je dio drvene stolarije PVC-om. Sva ta ulaganja su bila premala da bi se znatno poboljšali uvjeti za održavanje nastave. Smrad po vlazi u prizemnoj učionici ili prokišnjavanje dotrajalog krovišta bili su realnost. Razumijevanjem osnivača Krapinsko-zagorske županije i župana Željka Kolara, a na poticaj Općine Gornja Stubica s načelnikom Jasminom Krizmanićem, krenulo se u realizaciju projekta Poboljšanje energetske učinkovitosti PŠ Sveti Matej. 2017. g. KZŽ je prijavila spomenuti projekt na natječaj Ministarstva regionalnog razvoja i fondova Europske unije koji je odobren.   
 Fotografije na prezentaciji prikazuju tijeka radova. Troškovnikom je bilo predviđeno uređenje krovište, podova, fasadne ovojnice i stolarije, no u tijeku obnove dodani su radovi na sanitarnom čvoru, hodniku i vanjskim stepenicama. Ukupna investicija je iznosila 1.139.827,83 kn s PDV-om (od početnih 678.028,66 kn). Delegacija KZŽ na čelu sa županom Željkom Kolarom, općinskim čelništvom, izvođačem radova i nadzornim inženjerom je nekoliko puta obilazila gradilište područne škole a tim povodom su dogovarani novi radovi. Zbog novo dogovorenih radova došlo je do kašnjenja u izvedbi. Učenici PŠ Sv. Matej su odlazili na nastavu u matičnu školu u Gornju Stubicu od 7.11.2017.g. do kraj nastavne godine. Ove školske godine učenici nastavu polaze u svojoj područnoj školi. Škola je svojim sredstvima opremila učionice novim namještajem i opremom, okrečila vrata i štokove, a još se čeka oprema financirana od strane Ministarstva u sklopu eksperimentalnog programa Škola za život u vrijednosti 60.000,00 kn.

Najveća ekonomska korist će biti ostvarena ušteda kroz smanjenje troškova energenata zahvaljujući kvalitetnoj toplinskoj izolaciji. Energetski učinkovitiji prostor je adekvatan za kvalitetno obavljanje odgojno-obrazovnog programa. Ali onaj osjećaj kad ulaziš u školu koja miriši na novo – to je neopisivo! Ovo mjesto i djeca Svetog Mateja zavrjeđuju svaki novčić uložen u školu. Ovo je obnova za budućnost i vjerujem da će ovo ulaganje u školu potaknuti i druge pozitivne promjene u mjestu Sveti Matej, a tu prvenstveno mislim na vodoopskrbu.

Zahvaljujem svima koji su na bilo koji način pomogli u realizaciji ovog projekta, na prvom mjestu Krapinsko-zagorskoj županiji i županu Željku Kolaru, Općini Gornja Stubica i načelniku Jasminu Krizmaniću, Ivanu Bigecu i DVD-u Sveti Matej.

U ime svih učenika i djelatnika OŠ Matije Gupca i PŠ Sveti Matej zahvalnice su uručene županu Krapinsko-zagorske županije Željku Kolaru, Krapinsko-zagorskoj županiji - zahvalnicu je u ime županije primila zamjenica župana za društvene djelatnosti Jasna Petek, načelniku Općine Gornja Stubica Jasminu Krizmaniću, Općini Gornja Stubica - zahvalnicu je u ime Općine primio zamjenik načelnika Vladimir Škvorc, potpredsjedniku Općinskog vijeća Općine Gornja Stubica iz Svetog Mateja Ivanu Bigecu i Dobrovoljnom vatrogasnom društvu Sveti Matej.  
Na kraju otvorenje prisutnim uzvanicima, roditeljima i ostalim gostima obratili su se načelnik Općine Gornja Stubica Jasmin Krizmanić i župan KZŽ Željko Kolar.

Sanja Knezić, ravnateljica